Harvey Weinstein ‘hét my verkrag,’ sê aktriseRose McGowan (Foto: Richard Shotwell/Invision/AP) Die Amerikaanse aktrise Rose McGowan het Vrydag op sosiale media gesê sy is deur Harvey Weinstein (65), die bekroonde Amerikaanse rolprentvervaardiger en medestigter van The Weinstein Company, verkrag. Dié nuus volg nadat Weinstein daarvan beskuldig is dat hy minstens drie vroue verkrag en tien ander seksueel geteister het. Hy is ook daarvan beskuldig dat hy meer as agt vroue, onder wie McGowan, betaal het om nié oor die seksuele teistering en aanranding te praat nie. Twee ander aktrises, Asia Argento en Lucia Evans (née Stoller), beweer ook hulle is deur die Hollywood-grootbaas verkrag. Die aktrise het haar Vrydag tot sosiale media gewend om te sê dat sy na bewering wel deur die rolprentmagnaat verkrag én betaal is om stil te bly. Weinstein het glo ŉ bedrag van $100,000 (R1,3 miljoen) vir haar stilswye betaal. Volgens The New York Times is dié bedrag aan haar betaal met die ooreenkoms dat sy nooit die saak in haar persoonlike hoedanigheid of in die media mag opper nie. McGowan het in ŉ reeks Twitter-inskrywings geïnsinueer dat die internasionale maatskappy Amazon voorheen besluit het om een van haar projekte nié te ondersteun nie nadat sy daarop aangedring het dat Weinstein nie daarby betrokke moet wees nie. Harvey Weinstein (Foto: YouTube) “Ek het vir die hoof van julle ateljee [Jeff Bezos, hoof van Amazon] gesê hy [Weinstein] het my verkrag. Ek het dit oor en oor gesê. Hy het gesê dit is nie bewys nie. Ek het gesê ek is die bewys.” Nóg Amazon nóg Bezos het op haar bewerings gereageer. Bezos is te midde van dié bewerings die trekpas gegee. Sallie Hofmeister, Weinstein se regsverteenwoordiger, het gesê alle bewerings van seks sonder wedersydse ooreenkoms of instemming word onomwonde deur Weinstein ontken. Talle Hollywood-bekendes het intussen die dade waarvan hy beskuldig word, veroordeel. Bekendes soos Charlize Theron, Jennifer Lawrence, George Clooney, Meryl Streep en Lena Dunham het hulle teen hom uitgespreek. Ander bekendes soos Cara Delevingne, Angelina Jolie en Gwyneth Paltrow het hom persoonlik van seksuele teistering beskuldig. Weinstein was betrokke by talle bekroonde rolprente soos onder meer The English Patient, Chicago, The Lord of the Rings: The Return of the king, The King’s Speech en The Artist. Bron: The Telegraph, The Guardian